
Gerb. pirmininke,
vykdant nurodytą procedūrą Užimtumo ir socialinių reikalų komitetui buvo pavesta pateikti nuomonę Jūsų komitetui. Komitetas nusprendė pateikti šią nuomonę laiško forma.
Užimtumo ir socialinių reikalų komitetas apsvarstė šį klausimą ir 2023 m. liepos 18 d. posėdyje nusprendė paraginti atsakingą Biudžeto komitetą į savo pasiūlymą dėl rezoliucijos įtraukti toliau pateikiamus pasiūlymus.
Pagarbiai
Dragoş Pîslaru


PASIŪLYMAI
A.	Kadangi šiuo metu esant didelei infliacijai ir vykstant įvairioms krizėms daromas didžiulis spaudimas dabartinės DFP viršutinėms riboms, nes išnaudojamos turimos maržos dabartiniams ir būsimiems ES uždaviniams spręsti, ilgalaikiams ES tikslams įgyvendinti, ir jos gebėjimui išlaikyti pakankamo lygio investicijas į ES programas ir politiką, be kita ko, į svarbius prioritetus, pvz., teisingą, žaliąją ir skaitmeninę pertvarką; kadangi šios įvairios krizės daro poveikį socialinei ir ekonominei padėčiai ES, be kita ko, ES darbo rinkoms ir gyvenimo sąlygoms, ir gali neigiamai paveikti ekonomikos augimą ir užimtumą; kadangi ES biudžetu turėtų būti veiksmingai reaguojama į kintančius poreikius ir padedama įveikti krizes, ypač kai dėl augančios infliacijos ir spartaus maisto ir energijos kainų didėjimo visoje ES nukenčia pažeidžiamiausi gyventojai, dar labiau stiprėja nelygybė bei auga skurdas; kadangi prognozuojama, jog atlyginimai nedidės taip greitai, kaip infliacija, todėl mažėja darbuotojų perkamoji galia, o jų gyvenimo sąlygos per artimiausius keletą mėnesių gali pablogėti; kadangi dėl to didesnį spaudimą patirs ir socialinės politikos pajėgumas bei tokios automatinės stabilizavimo priemonės, kaip nacionalinės nedarbo sistemos;
B. 	kadangi šiuo metu skurdas ir socialinė atskirtis gresia apie 96,5 mln. europiečių arba 21,9 proc. ES gyventojų ir 24,7 proc. ES vaikų; kadangi, remiantis 2021 m. Sąjungos masto apklausa, maždaug 34 mln. europiečių, arba beveik 6,9 proc. ES gyventojų, negali sau leisti pakankamai apšildyti savo namų[footnoteRef:1]; kadangi, Energijos nepritekliaus stebėjimo centro skaičiavimais, apskritai energijos nepriteklių patiria daugiau nei 50 milijonų ES namų ūkių;  [1:  Socialinio klimato fondo reglamento 13 konstatuojamoji dalis.
https://eur-lex.europa.eu/legal-content/LT/TXT/?uri=CELEX:32023R0955&qid=1686746723482] 

C.	kadangi Europos socialinių teisių ramsčio veiksmų plane nustatyti ES tikslai užtikrinti, kad bent 78 proc. 20–64 m. amžiaus jos gyventojų dirbtų, bent 60 proc. visų suaugusiųjų kiekvienais metais dalyvautų mokymuose, ir sumažinti žmonių, kuriems gresia skurdas ar socialinė atskirtis, skaičių bent 15 mln., įskaitant bent 5 mln. vaikų; kadangi veiksmų plane taip pat priimta keletas pasiūlymų, kad šie tikslai būtų pasiekti iki 2030 m.; kadangi dabartinėmis sąlygomis pasiekti šiuos tikslus darosi sudėtingiau, atsižvelgiant į ateinančiais mėnesiais prognozuojamą skurdo ir nedarbo didėjimą; kadangi socialinės apsaugos sistemoms daromas didžiulis spaudimas, kad būtų sušvelnintas krizės socialinis poveikis, remiami pabėgėliai ir visiems būtų užtikrintos deramos gyvenimo sąlygos bei galimybės gauti kokybiškas pagrindines paslaugas, tokias kaip sveikatos priežiūra, švietimas ir būstas;
D.	kadangi kvalifikuota darbo jėga yra labai svarbi siekiant užtikrinti socialiniu požiūriu sąžiningą ir teisingą žaliąją ir skaitmeninę pertvarką ir stiprinti Sąjungos tvarų konkurencingumą ir atsparumą nepalankių išorės sukrėtimų akivaizdoje; kadangi turint daugiau tinkamesnių ir geriau pritaikytų įgūdžių atsiveria naujos galimybės ir asmenys įgalinami visapusiškai dalyvauti darbo rinkoje, visuomenės gyvenime ir demokratijoje, pasinaudoti žaliosios ir skaitmeninės pertvarkų teikiamomis galimybėmis ir naudotis savo teisėmis; kadangi Europos įgūdžių metais siekiama perkvalifikavimu ir kvalifikacijos kėlimu remti tvarų Sąjungos socialinės rinkos ekonomikos augimą ir spręsti įgūdžių trūkumo, su kuriuo susiduria 77 proc. įmonių[footnoteRef:2] visoje Sąjungoje, problemą, siekiant padidinti jos konkurencingumą ir prisidėti prie kokybiškų darbo vietų kūrimo; [2:  https://commission.europa.eu/strategy-and-policy/priorities-2019-2024/europe-fit-digital-age/european-year-skills-2023_lt] 

E.	kadangi priemonės „NextGenerationEU“ programos, pvz., „ReactEU“, Teisingos pertvarkos fondas (TPF) ir Ekonomikos gaivinimo ir atsparumo didinimo priemonė (EGADP), užtikrino ekonominiu ir socialiniu požiūriu tvarų, teisingą, įtraukų ir nediskriminacinį ekonomikos atsigavimą; kadangi Komisijos patvirtinta Europos laikinos paramos priemonė nedarbo rizikai dėl ekstremaliosios situacijos mažinti (SURE) buvo sėkminga; kadangi Strateginių Europos technologijų platforma (STEP) yra dalis Europos atsako į poreikį didinti investicijas į ypatingos svarbos ir besiformuojančias technologijas Europoje, spręsti darbo jėgos trūkumo ir įgūdžių poreikių problemą ir ja siekiama stiprinti Europos suverenumą ir saugumą, didinti Sąjungos konkurencingumą ir žaliąją bei skaitmeninę pertvarką;
1.	pabrėžia, kad ES biudžetas atlieka pagrindinį vaidmenį įgyvendinant Sąjungos politinius prioritetus, įskaitant žaliosios ir skaitmeninės pertvarkos sėkmę, be kita ko, ypatingą dėmesį skiriant atokioms vietovėms ir atokiausiems regionams, energijai imliems sektoriams ir žemos kvalifikacijos darbuotojams, siekiant juos perkvalifikuoti ir tobulinti, kuriant kokybiškas darbo vietas ir deramas darbo sąlygas; pabrėžia deramo darbo užmokesčio ir socialinės apsaugos, aukštų darbuotojų sveikatos ir saugos standartų ir lyčių pusiausvyros galimybių svarbą naikinant skurdą, mažinant nelygybę, skatinant įtraukų ir socialiniu požiūriu teisingą, tvarų ir nediskriminacinį atsigavimą; pabrėžia, kad reikia patikimų nacionalinių socialinės apsaugos sistemų, sutrumpinto darbo laiko tvarkos, kad būtų išvengta drastiškų atleidimo iš darbo padarinių, taip pat būsto pašalpų žmonėms, kuriems reikia pagalbos; pripažįsta, kad svarbu skatinti augimą, strateginį savarankiškumą ir energetinę nepriklausomybę, kartu teikiant tvirtą paramą, visų pirma jaunajai kartai, vaikams, šeimoms, darbuotojams ir mažosioms bei vidutinėms įmonėms, taip pat skatinti darnų vystymąsi, nė vieno nepaliekant nuošalyje, ir užtikrinti sanglaudą ir aukštynkryptę socialinę konvergenciją; siekiant skatinti bendrą ekonominę ir socialinę sanglaudą, ragina ypatingą dėmesį skirti mažas pajamas gaunančioms ir pažeidžiamoms grupėms, pvz., žmonėms, kurie patiria skurdą arba kuriems gresia skurdas ir socialinė atskirtis ir kartu remti vidutines pajamas gaunančius namų ūkius užtikrinant, kad jie išliktų mūsų visuomenės pagrindas ir galėtų turėti pakankamai galimybių augti; taip pat pabrėžia, kad labai svarbu stiprinti Europos sveikatos sąjungą pasibaigus COVID-19 krizei, skatinti laikytis teisinės valstybės principo, ES vertybių ir pagrindinių teisių, sudaryti didesnes ir lygias galimybes visiems ir užtikrinti stipresnę Sąjungą jos gyventojams ir pasaulyje;
2.	pažymi, kad nuo to laiko, kai buvo deramasi dėl dabartinės DFP, ekonominės ir politinės aplinkybės pasikeitė; pabrėžia, kad dabartinės DFP dydis ir struktūra, dėl kurių susitarta 2020 m., nėra tinkami, kad būtų galima greitai reaguoti į naujus iššūkius ir būsimas krizes ir jas spręsti, kartu išlaikant investicijas į ES programas ir politiką, ir kad padėtis pagal 2b išlaidų kategoriją kelia itin didelį susirūpinimą dėl labai ribotų maržų ir didelio spaudimo, kurį lemia didelė infliacija; palankiai vertina tai, kad Komisija pateikė pasiūlymą dėl DFP peržiūros, į kurį įtrauktas tvarus sprendimas dėl padidėjusių skolos išlaidų grąžinimo (EURI priemonė); tokiu būdu užtikrinama, kad nebūtų mažinamos programos „NextGenerationEU“ lėšos ir sukuriama galimybių, susijusių su specialiomis priemonėmis, pvz., EGADP, „ReactEU“, TPF ir „InvestEU“; vis dėlto mano, kad šis pasiūlymas neatitinka ES užmojų, todėl pakartoja savo raginimą skubiai, visapusiškai ir išsamiai peržiūrėti 2021–2027 m. DFP, numatant didesnį biudžetą ir naujas lėšas, kad būtų remiamas tvarus augimas bei investicijos ir strategijos „Europa 2020“ strateginiai tikslai, Darnaus vystymosi darbotvarkė iki 2030 m., taip pat naujuose teisės aktuose numatytos priemonės, pvz., Europos poveikio klimatui neutralizavimo akademijos pagal Poveikio klimatui neutralizavimo pramonės aktą, ir Europos socialinių teisių ramstyje ir Porto deklaracijoje išdėstytos iniciatyvos; primygtinai tvirtina, kad reikia išlaikyti tinkamus išteklius sanglaudai, ekonominei ir socialinei konvergencijai remti ir įgyvendinti svarbią politiką, pvz., teisingą, žaliąją ir skaitmeninę pertvarką, taip pat sudaryti sąlygas ES ateinančiais metais imtis naujų uždavinių; 
3.	mano, kad tikslinant DFP reikės atsižvelgti į keletą klausimų, t. y. į didesnio DFP lankstumo ir pakankamų išteklių svarbą siekiant remti tvarų augimą ir investicijas bei veiksmingai šalinti COVID-19 pandemijos ir Rusijos agresijos karo prieš Ukrainą socialinius ir darbo rinkos padarinius, ypač nedarbą; primena, kad turėtų būti laikomasi programų, dėl kurių nuspręsta pagal dabartinę DFP, ir jų paketų, ir primygtinai ragina persvarstant DFP po 2027 m. stiprinti socialinius prioritetus ir socialines investicijas, kad būtų užtikrintas stiprus ir plataus užmojo ES biudžeto socialinis aspektas;
4.	pabrėžia itin svarbų Sąjungos fondų ir finansinių priemonių, įskaitant Ekonomikos gaivinimo ir atsparumo didinimo priemonę (EGADP) ir planą „REPowerEU“, vaidmenį siekiant užtikrinti ekonominiu ir socialiniu požiūriu tvarų, teisingą, įtraukų ir nediskriminacinį ekonomikos atsigavimą; primygtinai tvirtina, kad „Europos socialinis fondas +“ (ESF+) ir toliau būtų pagrindinis Sąjungos socialinio aspekto stiprinimo vadovaujantis Europos socialinių teisių ramsčio principais veiksnys; primena, kad ESF+ taip pat yra pagrindinė ES priemonė valstybėms narėms, gyventojams ir regionams remti, kad būtų pasiektas aukštas užimtumo lygis ir kartu garantuotas deramas darbo užmokestis ir darbo sąlygos, sveika darbo aplinka ir socialinis draudimas, siekiant užtikrinti tinkamą socialinę apsaugą ir parengti kvalifikuotą, konkurencingą bei atsparią darbo jėgą, pasirengusią žaliajai ir skaitmeninei pertvarkai ir ateities darbo pasauliui, taip pat kurti įtraukią ir darnią visuomenę, kurioje siekiama panaikinti skurdą ir įgyvendinti Europos socialinių teisių ramstyje nustatytus principus; todėl ragina gerokai padidinti ESF+ biudžetą, ypač neturtingiausiems mūsų visuomenės nariams; atkreipia dėmesį į Europos prisitaikymo prie globalizacijos padarinių fondo atleistiems darbuotojams (EGF), Teisingos pertvarkos fondo (TPF), iniciatyvos „ReactEU“ ir jos papildomų išteklių ESF+ fondui, Jaunimo užimtumo iniciatyvos (YEI) ir Europos pagalbos labiausiai skurstantiems asmenims fondo (EPLSAF) svarbą;
5.	pripažįsta, kad ESF+ ir EGADP turi prisidėti prie Europos socialinių teisių ramsčio įgyvendinimo praktiškai įgyvendinant jo principus ir integruojant socialinius tikslus į visus susijusius teisės aktus, politiką ir įgyvendinimo planus, susijusius su priemone „NextGenerationEU“; pabrėžia, kad reikėtų skirti pakankamai išteklių Porte priimtam Europos socialinių teisių ramsčio veiksmų planui ir tikslams atnaujinti ir įgyvendinti, pabrėžia, kad EGADP atlieka svarbų vaidmenį švelninant krizę ir turėtų būti pavyzdys ateityje ištikus kitoms krizėms, ir pabrėžia, kad reikia stiprinti socialinės gerovės sistemas ir investuoti į socialinę apsaugą, galimybes naudotis sveikatos priežiūros ir švietimo paslaugomis, įperkamą būstą, kokybišką užimtumą, kokybišką mokymą ir socialines paslaugas pažeidžiamoms grupėms; mano, kad didelė lėšų dalis turėtų būti skirta socialinėms investicijoms siekiant stiprinti socialinės gerovės sistemas ir investuoti į socialinę apsaugą, galimybes naudotis sveikatos priežiūros ir švietimo paslaugomis, įperkamą būstą, užimtumą, teisingumą ir socialines paslaugas pažeidžiamoms grupėms; atsižvelgdamas į tai, ragina Komisiją užtikrinti pakankamą darbuotojų skaičių šiai užduočiai atlikti; mano, kad Porto deklaracijos skurdo mažinimo tikslus ES lygmeniu turėtų papildyti veiksmų planas ir tvirta kovos su skurdu strategija, grindžiama didelėmis investicijomis, kuriomis būtų sprendžiami visi su skurdu susiję klausimai, įskaitant dirbančiųjų skurdą;
6.	primena, kad jaunimas ypač nukentėjo nuo įvairių krizių užimtumo, išsilavinimo, mokymo ir psichikos gerovės požiūriu; pabrėžia, kad patikslintoje DFP pirmenybę reikia teikti paramai jaunimui ir kovos su jaunimo nedarbu priemonėms, taip pat stiprinti esamas iniciatyvas, pvz., Jaunimo garantijų iniciatyvą;
7. 	atkreipia dėmesį į demografinę padėtį Sąjungoje, susidariusią dėl senėjančios visuomenės, sumažėjusio gimstamumo ir ilgesnės tikėtinos gyvenimo trukmės; primygtinai tvirtina, kad, siekiant įveikti demografinį iššūkį, reikia investuoti į socialinę infrastruktūrą; pabrėžia, kad trūksta Europos ir nacionalinės politikos atsako į demografinės kaitos poveikį; palankiai vertina Europos priežiūros strategiją ir ragina ją remti pagal DFP, taip pat ragina valstybes nares kuo geriau pasinaudoti Europos struktūriniais ir investicijų fondais investicijoms į vaikų priežiūrą ir vyresnio amžiaus žmonių bei kitų asmenų, kuriems reikalinga priežiūra, priežiūrą, pasitelkiant ESF+, programą „InvestEU“ ir kitas finansines priemones, kuriomis skatinamos socialinės investicijos;
8.	palankiai vertina Sąjungos siekį labiau stengtis kovoti su nerimą keliančiu vaikų skurdu ir prisidėti prie vaikų skurdo panaikinimo pasitelkiant neseniai sukurtą Europos vaiko garantijų sistemą; vis dėlto įspėja, kad dabartinės krizės pablogino ir dar labiau pablogins dabartinę prastėjančią vaikų, kurie gyvena skurde arba kuriems gresia skurdas, padėtį ir tai turės ilgalaikių pasekmių; pažymi, kad valstybės narės per trumpą laiką jau investavo apie 9 mlrd. EUR į Vaiko garantijų sistemą; pakartoja savo raginimą skubiai padidinti Europos vaiko garantijų sistemos finansavimą 2021–2027 m. laikotarpiu skiriant specialų bent 20 mlrd. EUR biudžetą ir primygtinai reikalauja, kad ši dalis būtų įtraukta į patikslintą DFP[footnoteRef:3]; be to, ragina Komisiją skirti visus turimus išteklius veiksmingam Vaiko garantijų sistemos, įskaitant ESF+, „ReactEU“, EGADP įgyvendinimui, o valstybes nares – juos visapusiškai išnaudoti; ragina Komisiją geriau koordinuoti ES šalių veiksmus įgyvendinant Vaiko garantijų sistemos veiksmų planus ir geriau įvertinti ir integruoti ES ir nacionalinės politikos poveikį vaikų padėčiai; [3:  2022 m. balandžio 7 d. Europos Parlamento rezoliucija „Dėl karo Ukrainoje bėgančių vaikų ir jaunuolių apsauga ES“ (https://www.europarl.europa.eu/doceo/document/TA-9-2022-0120_EN.html) ir 2022 m. gruodžio 15 d. Europos Parlamento rezoliucija „2021–2027 m. daugiametės finansinės programos tobulinimas: atsparus ir naujiems iššūkiams pritaikytas ES biudžetas“ ( https://www.europarl.europa.eu/doceo/document/TA-9-2022-0450_EN.html)] 

9.	pabrėžia, kad laikinas ir trumpalaikis lankstumas, numatytas sanglaudos politikos fonduose pagal įvairius sanglaudos veiksmų dėl pabėgėlių Europoje (CARE) pasiūlymus, padėjo valstybėms narėms greitai reaguoti į karo prieš Ukrainą poveikį, nors ir vis dar nepakankamai, atsižvelgiant į poreikių mastą kai kuriose valstybėse narėse; palankiai vertina Komisijos pasiūlymą dėl specialios priemonės Ukrainai remti likusiu DFP programavimo laikotarpiu, siekiant užtikrinti stabilų ir nuspėjamą finansavimą pagal sistemą, kuria bus remiamas Ukrainos finansinis stabilumas, skatinamas jos atsigavimas ir modernizavimas, kartu įgyvendinant pagrindines reformas jai siekiant narystės;
10.	mano, kad reikia papildomų pastangų siekiant užkirsti kelią su karu susijusiam nedarbui ir nepakankamam užimtumui, ir ragina toliau įgyvendinti ir refinansuoti priemonę SURE norint remti sutrumpinto darbo laiko tvarką ir darbuotojus, kurie bus laikinai atleisti, kol socialiniai ir ekonominiai karo padariniai ir darys neigiamą poveikį darbo rinkai; ragina parengti laikiną Europos socialinio atsparumo dokumentų rinkinį, pagal kurį būtų koordinuojamos ES socialinės gerovės ir socialinės apsaugos sistemų stiprinimo priemonės ir būdai; pabrėžia, kad priemonė SURE padėjo sėkmingai kovoti su dėl COVID-19 pandemijos atsiradusiu nedarbu;
11.	dar kartą ragina Komisiją parengti ES kitokią ekonominio valdymo struktūrą, kuri būtų pagrįsta lankstumu, solidarumu, integracija, socialiniu teisingumu ir konvergencija, lyčių lygybe, aukštos kokybės viešosiomis paslaugomis, įskaitant kokybišką ir įtraukią viešojo švietimo sistemą visiems, kokybišku užimtumu ir darniu vystymusi;
[bookmark: _GoBack]12.	ragina Komisiją parengti tinkamą socialinių tikslų integravimo į Sąjungos išlaidas strategiją; mano, kad socialinio aspekto integravimo į Sąjungos biudžetą metodika yra būtina siekiant užtikrinti, kad visos Sąjungos finansuojamos politikos kryptys atitiktų 20 Europos socialinių teisių ramstyje apibrėžtų principų, ir kad Sąjungos išlaidos padėtų siekti Europos socialinių tikslų arba bent jau neprieštarautų šiems tikslams; ragina stiprinti socialinių partnerių dalyvavimą ir partnerystės principą rengiant, įgyvendinant ir stebint DFP, kiek tai susiję su darbuotojų ir socialinių teisių apsauga, darbo vietų išsaugojimu, kokybiškų darbo vietų kūrimu ir teisinga pertvarka;
13.	yra susirūpinęs dėl to, kad dėl infliacijos ir kelių išskirtinių energijos kainų šokų darbo užmokestis šiuo metu mažėja; mano, kad reikia nedelsiant didinti darbo užmokestį, kad būtų išlaikyta vidaus paklausa bei integracinis augimas ir sumažintas dvigubos krizės poveikis darbuotojams ir namų ūkiams; mano, kad reikia papildomų pastangų iš ES biudžeto ir pagal DFP siekiant padėti socialiniams partneriams didinti darbo užmokestį taikant trišales pajėgumų stiprinimo sistemas, taip paspartinant numatomą teigiamą siūlomos Minimaliojo darbo užmokesčio direktyvos poveikį ir greitą jos įgyvendinimą;
14.	pakartoja savo raginimą Komisijai pateikti ES biudžeto socialinių išlaidų stebėjimo metodiką, grindžiamą DVT ir Europos socialinių teisių ramsčio principais, taip pat įtraukti gerovės rodiklius į socialinių rodiklių suvestinę ir įvertinti bendrą įvairių pagal DFP finansuojamų fondų, priemonių ir programų poveikį darbo sąlygų ir gerovės gerinimui[footnoteRef:4]; primygtinai tvirtina, kad taisyklės, kuriomis reglamentuojamas ES lėšų naudojimas, turėtų būti suderintos su socialinėmis teisėmis ir demokratijos principais, Europos socialinių teisių ramsčiu, DVT ir pagrindinėmis darbuotojų teisėmis; mano, kad viešosios lėšos turėtų būti skirtos tik tiems darbdaviams, kurie paiso darbuotojų teisių ir taikytinų darbo sąlygų; [4:  2022 m. balandžio 5 d. Europos Parlamento rezoliucija dėl 2023 m. biudžeto sudarymo bendrųjų gairių, III skirsnis – Komisija (https://www.europarl.europa.eu/doceo/document/TA-9-2022-0106_LT.pdf) ir Užimtumo ir socialinių reikalų komiteto nuomonė Biudžeto komitetui
dėl 2024 finansinių metų Europos Sąjungos bendrojo biudžeto – visi skirsniai (https://www.europarl.europa.eu/doceo/document/EMPL-AD-746942_LT.pdf)] 

15.	pabrėžia, kad ESF+ turi teikti tinkamą paramą ES socialinių partnerių pajėgumams stiprinti, be kita ko, rengiant mokymus, taikant tinklaveikos priemones ir stiprinant socialinį dialogą bei remiant socialinių partnerių ir pilietinės visuomenės organizacijų bendrai vykdomą veiklą;
16.	palankiai vertina didesnę programos „InvestEU“, Europos inovacijų tarybos, Inovacijų fondo ir Europos gynybos fondo paramą, kuri, kaip tikimasi, paskatins investicijas į ypatingos svarbos technologijas, kurioms taikomas Poveikio klimatui neutralizavimo pramonės aktas, remiant Europos strateginių technologijų platformai (STEP), ir sustiprins atvirą Sąjungos strateginį suverenumą; todėl ragina skirti bent 102 mln. EUR biudžetą poveikio klimatui neutralizavimo įgūdžių akademijų steigimui ir veikimui;
17.	primena, kad Europos gyvenimo ir darbo sąlygų gerinimo fondas (EUROFOUND), Europos darbuotojų saugos ir sveikatos agentūra (EU-OSHA), Europos profesinio mokymo plėtros centras (CEDEFOP), Europos mokymo fondas (ETF) ir Europos darbo institucija (EDI) atlieka svarbų vaidmenį teikdamos Sąjungos institucijoms ir šalims specializuotas žinias, visų pirma užimtumo ir socialiniais klausimais, ir kad joms turi būti suteikta reikiamų finansinių bei personalo išteklių savo nuolat kintančioms užduotims vykdyti;
18.	pabrėžia 2023-iųjų – Europos įgūdžių metų – svarbą, įskaitant konkrečius veiksmus ir politiką, remiamus teikiant tinkamą DFP finansavimą, siekiant toliau plėtoti užimtumo ir verslumo priemones.

